ANC kap na Trevor ná uitlatings oor Winnie-huisWinnie Nomzamo Madikizela-Mandela by die ANC se 54ste nasionale konferensie in Desember 2017. Foto: Ayanda Ndamane/ANA Die ANC in die Vrystaat het Maandag volgehou geen fondse is wanbestee in ŉ projek om die Brandfort-huis waarheen Winnie Madikizela-Mandela deur die apartheidsregering na ballingskap gestuur is in ŉ museum te omskep nie. William Bulwane, provinsiale ANC-sekretaris, het tydens ŉ mediakonferensie gesê van die R3 miljoen wat vir die projek begroot is, is R200 000 gebruik vir die ontwerp van die museum, terwyl sowat R2,7 miljoen herlei is om die Weslyan-kerk, die geboorteplek van die ANC, op te knap vir die party se eeufeesvieringe in 2012. Bulwane het uitgevaar teen Trevor Manuel, voormalige kabinetsminister, wat tydens ŉ gedenkdiens vir Madikizela-Mandela verlede week in Kaapstad vir Ace Magashule, die ANC se sekretaris-generaal, uitgedaag het om vir mense te sê waarheen die geld wat vir die projek begroot was gegaan het. “Dit is sleg en roekeloos van Trevor Manuel om die gedenkdiens in ŉ politiese geveg te omskep en die sekretaris van korrupsie te beskuldig sonder bewyse. Dit is met opset en verdelend en ondermyn die gees van eenheid en vernuwing,” het Bulwane gesê. Bulwane het gevra dat die ANC vir Manuel dissiplineer. Manuel het Donderdag by die gedenkdiens by die St. Georges-katedraal bevraagteken hoekom dit 11 jaar geneem het om die Brandfort-huis te herstel terwyl Magashule vinnig goedkeuring vir die omstrede suiwelplaasprojek in die Vrystaat gegee het. “Hy stel ons nou in kennis dat dié geringe projek in die huis waarheen ons moeder na ballingskap gestuur is 11 jaar geneem het? Waar is die geld wat begroot is?” het Manuel gevra. “Ons moet ons kinders en openbare amptenare daarheen kan neem en hulle herinner aan Madiba se woorde by sy inhuldiging toe hy gesê het: ‘nooit, nooit en nooit weer nie’. Ons moet dit by die naam noem en nee sê daarvoor en ons moet aandring dat die huis in Brandfort ŉ herinnering aan Mam’ Winnie se pyn en lyding moet wees.” Bulwane het gesê mense moet fokus daarop om Madikizela-Mandela se lewe te herdenk en nie modder te gooi nie. Hy het bygevoeg dat die departement van kuns en kultuur die projek oorgeneem het. Volgens hulle sal die projek teen Maart volgende jaar voltooi wees.